L-Ewwel Pitazz – Paragrafi 271-280 Meta r-Reverendu Dun Sopocko mar l-Art Imqaddsa, Patri Dabrowski, SJ kien il-konfessur tal-komunita'. Fi qrara minnhom staqsieni jekk jiena kontx konxja tal-grad għoli tal-ħajja (spiritwali) preżenti ġewwa ruħi. Jiena weġibt li konxja minn din il-ħaġa u kont naf x'kien qed jiġri ġewwa fija. Għal dan, is-saċerdot wieġeb, "Ara li ma teqridx dak li qed tiġri f'ruħek, Sor, lanqas m'għandek tibdel xejn waħdek. Mhux f'kull ruħ ikun jista' jidher id-don sabiħ ta' ħajja interna għolja bħalma jidher fil-kas tiegħek, Sor, għax din tidher fi grad immens. Oqgħod attenta li ma taħlix dawn il-grazzji kbar ta' Alla; ħaġa kbira."... (Hawnhekk jinqata' l-fil tal-ħsieb) Imma qabel dan, dan is-saċerdot kien għaddieni minn ħafna provi. Meta jiena għidtlu li l-Mulej ried dawn l-affarijiet mingħandi (jiġifieri, il-pittura tax-xbieha, it-twaqqif tal-festa tal-Ħniena Divina, u t-twaqqif ta' komunita' ġdida), huwa beda jidħak bija u qalli mmur inqerr fit-tmienja ta' filgħaxija. Meta mort fit-tmienja, fratell kien diġa' qed isakkar il-knisja. Meta għidtlu li s-saċerdot kien ikkmandani mmur dak il-ħin u tlabtu jgħarraf lis-saċerdot li jien kont hemm, il-fratell twajjeb mar jgħidlu. Is-saċerdot qallu biex jgħidli li s-saċerdoti ma jqarrux nies f'dak il-ħin. Jiena mort lura d-dar mingħajr qrar u ma rġajtx mort għandu għall-qrar, imma għamilt siegħa sħiħa adorazzjoni u xi mortifikazzjonijiet għalih sabiex Alla jagħtih id-dawl sabiex huwa jagħraf l-erwieħ. Imma meta telaq Dun Sopocko u hu qagħad minfloku, jiena kelli bilfors immur inqerr għandu. Imma, filwaqt li qabel ma tantx ried jammetti li dawn kienu ispirazzjonijiet interni, issa obbligani nkun fidila lejhom. Xi drabi Alla jippermetti li jiġru affarijiet bħal dawn, imma jalla jkun igglorifikat f'kollox. Imma, hemm bżonn ħafna grazzja biex dak li jkun ma jaqtax qalbu u ma jerġax lura. Irtiri Annwali. 10 ta' Jannar 1934 Ġesu' tiegħi, qed jerġa' joqrob il-waqt meta nerġa' nkun waħdi miegħek. Ġesu', nitolbok b'qalbi kollha, ħallini nkun naf x'hemm ġo fija li ma jogħġbokx u ħallini wkoll inkun naf x'għandi nagħmel sabiex inkun nista' nogħġbok iktar. Tiċħadlix dan il-favur u kun miegħi. Jiena naf li mingħajrek, Mulej, l-isforzi tiegħi kollha ma jwasslux ħafna. Kemm nifraħ bil-kobor Tiegħek, O Mulej! Iktar ma nsir nafek, b'ħerqa ikbar nixxennaq u nitniehed għalik! Ġesu' tani l-grazzja li nsir naf lili nnifsi. F'dan id-dawl divin nara d-difetti prinċipali tiegħi; hija s-suppervja li tieħu l-forma li ningħalaq fija nnifsi u tonqos is-sempliċita' min-naħa tiegħi fir-relazzjoni tiegħi mal-Madre Superjura (Irene). It-tieni dawl dwar id-diskors. Xi drabi jiena ngħid iżżejjed. Ħaġa tista' tingħad f'kelma jew tnejn u jiena ndum sejra wisq biha. Imma Ġesu' jridni nuża dak il-ħin sabiex ngħid xi talb qasir li għandu l-indulġenza għall-erwieħ tal-purgatorju. U l-Mulej jgħid li kull kelma tiġi kkunsidrata fil-jum tal-ġudizzju. It-tielet dawl kien dwar ir-regoli tagħna. Jiena m'għamiltx kulma kelli nagħmel biex nevita l-okkażjonijiet li jwasslu li jinkisru r-regoli, l-aktar dik tas-skiet. Jiena ser naġixxi daqslikieku r-regola nkitbet għalija biss; m'għandux jaffettwani bl-ebda mod kif jaġixxi ħaddieħor, sakemm jiena naġixxi bħalma jrid Alla. Riżoluzzjoni. Kwalunkwe ħaġa li Ġesu' jitlob mingħandi dwar affarijiet esterni jiena mmur mill-ewwel ngħid lis-superjuri tiegħi u nipprova li jkolli t-trasparenza tat-tfal u s-sinċerita' fir-relazzjonijiet tiegħi mas-Superjura. Ġesu' jħobb erwieħ moħbijin. Fjura moħbija l-iktar li tfuħ. Irrid nisforza sabiex l-intern ta' ruħi jsir post fejn il-Qalb ta' Ġesu' tkun tista' tistrieħ. F'mumenti diffiċli u mimlija uġigħ, O Ħallieq tiegħi, jiena nkantalek innu ta' fiduċja, għax bla qiegħ huwa l-abbiss ta' fiduċja tiegħi fik u fil-ħniena Tiegħek! Minn dak il-waqt meta jiena bdejt inħobb it-tbatija, ma baqgħetx tbatija għalija. It-tbatija hija l-ikel ta' kuljum ta' ruħi. Minix ser nitkellem ma' ċerta persuna, għax naf li Ġesu' ma jieħux gost biha u hi ma tikseb xejn minn din il-ħaġa. F'riġlejn il-Mulej. Ġesu' Moħbi, Imħabba Eterna, l-Għajn tal-Ħajja tagħna, Alla mimli b'Imħabba tal-ġenn għalina. Għax Inti tinsa lilek innifsek u tara lilna biss. Qabel ma Int ħlaqt is-sema u l-art, Inti kont qiegħed iġġorna fil-qiegħ ta' Qalbek. O Mħabba, O Profondita' ta' kif Int tinżel għal-livell uman, O misteru ta' hena għaliex jafuk hekk ftit nies? Għaliex ma nweġbux għal Imħabbtek? O Mħabba Divina għaliex taħbi s-sbuħija tiegħek? O Esseri Infinit li ħadd ma jista' jifhmu, iktar ma nsir nafek, inqas nifhmek; imma għax jiena ma nistax nifhmek, nista' nifhem aħjar il-kobor Tiegħek. Jiena ma ngħirx għas-Serafini għan-nar tagħhom, għax jiena għandi don ikbar depożitat f'qalbi. Huma jammirawk f'estasi, imma Demmek jitħallat ma' tiegħi. L-Imħabba hija l-ġenna mogħtija lilna sa minn hawnhekk fl-art. Għaliex tistaħba fil-fidi? L-Imħabba tneħħi min-nofs il-velu. M'hemm l-ebda velu quddiem l-għajn ta' ruħi, għax Inti stess ġbidtni fil-ħdan tal-imħabba sigrieta għal dejjem. Ġieħ u glorja lilek, O Trinita' Indiviżibbli, Alla wieħed, għal dejjem ta' dejjem! Alla għarrafni f'hiex tikkonsisti l-imħabba vera u tani d-dawl kif, fil-prattika nista' nagħtih prova tagħha. L-Imħabba vera ta' Alla tikkonsisti filli nagħmlu r-rieda ta' Alla. Biex nuru lil Alla mħabbitna f'kull ma nagħmlu, l-azzjonijiet kollha tagħna, ukoll l-iċken waħda, iridu joħorġu mill-imħabba tagħna għal Alla. U l-Mulej qalli: Binti, inti togħġobni l-iżjed permezz tat-tbatijiet. Fit-tbatijiet tiegħek fiżiċi kif ukoll mentali, Binti, tfittixx il-faraġ mingħand il-kreaturi. Jiena rrid li l-fwieħa tat-tbatijiet tiegħek tkun safja u ma titħallat ma' xejn. Jiena rridek tiddistakka ruħek, mhux biss mill-kreaturi, imma wkoll minnek innifsek. Binti, jiena rrid nitpaxxa bl-imħabba ta' qalbek, imħabba safja, verġinali bla ebda tebgħa. Iktar ma inti ssir tħobb it-tbatija, Binti, iktar tkun safja mħabbtek għalija. Ġesu' tani ordni niċċelebra l-Festa tal-Ħniena ta' Alla fl-Ewwel Ħadd fuq l-Għid. (Dan jiena għamiltu) permezz ta' ġabra interjuri u mortifikazzjoni esterna, ilbist iċ-ċinturin (tal-penitenza) għal tlett sigħat u tlabt il-ħin kollu għall-midinbin u għall-ħniena fid-dinja kollha. U Ġesu' qalli: Għajnejja jistrieħu u jitpaxxew b'din id-dar illum.
Djarju ta' Swor Fawstina – L-1 Pitazz (par.271-280)